王簡卿侍郎以詩贈王孟同王成叟之姪也輒亦繼作
作者：葉適
朝代：宋

paragraphs: 季父昔從我，寒燈聽微更。
强扶瘖聾和，誤策蹇跛行。
坐令兩銷落，無復一崢嶸。
宜汝逝不留，出門訪咸英。
大溪逢侍郎，拆洗心胸清。
新詩發妙意，說盡文字情。
侍郎蓋代豪，平蠻蚤垂名。
覽書五行下，援筆千人驚。
點化謝琱刻，涵濡透晶熒。
林黄橘柚重，渚白蒹葭輕。
褰裳念數往，歲晏霜雪零。